《长女适郑示诗三章 其二》
清代·程襄龙

翁家亦旧家，先泽余诗书。婚媾定一言，道义为葭莩。

念昔鞠尔艰，失恃孩抱初。幸逢后母怜，包含毛里如。

冠佩视男子，拱揖何与与。清姿娇玉雪，十岁始裙裾。

虽异姑息情，珍同掌中珠。令门得所托，相攸吾岂疏。

姑慈易为妇，和风蔼庭除。尔第慎尔德，宜家复何虞。

作者简介：清安徽歙县人，字夔侣，一字古雪，号雪崖。拔贡生，候选教谕。有《澄潭山房集》、《古雪集》。